google/wiki40b huggingface dataset:
יחסי ישראל–כורדיסטן העיראקית

יחסים פוליטיים

כבר בשנות ה-60 של המאה ה-20 נרקמו קשרי סיוע חשאיים בין מדינת ישראל לבין הנהגת הכורדים בראשותו של מוסטפא ברזאני. בשנת 1966 סייעה ישראל למבצע צבאי שביצעו הכורדים (אותו תכנן וניהל צורי שגיא) בו חיסלו הכורדים חטיבה עיראקית. קשרים אלה, שהופעלו דרך נציגי ישראל באיראן, נותקו בעקבות הסכם אלג'יר ב-1975.
במהלך מלחמת המפרץ ארגונים יהודיים ברחבי העולם פתחו בשדלנות כדי לסייע לכורדים בכורדיסטן העיראקית כדי לעצור את הרדיפות של ממשלת עיראק. ישראל גם סיפקה, באמצעות כורדיסטן הטורקית, פריטי עזרה ראשונה לכורדיסטן העיראקית וכן בעת המלחמה קרא ראש ממשלת ישראל, יצחק שמיר, בפגישתו עם מזכיר המדינה של ארצות הברית ג'יימס בייקר לממשלת ארצות הברית להגן על הכורדים.
יחסי ישראל-כורדיסטן העיראקית החמיצו מעט בפברואר 1999, כאשר הכורדים האשימו את המוסד למודיעין ולתפקידים מיוחדים, בסיפוק מידע שהוביל למעצרו של מנהיג מפלגת פועלי כורדיסטן הטורקית (PKK), עבדאללה אוקלן, בקניה. מפגינים כורדים תקפו את שגרירות ישראל בברלין, וכתוצאה מכך נהרגו שלושה מפגינים על ידי מאבטחים.
כלי התקשורת הישראליים דיווחו ב-2004 על פגישותיהם של גורמים רשמיים בישראל עם מנהיגים פוליטיים כורדים, כאשר מסעוד ברזאני, ג'לאל טאלבאני וראש ממשלת ישראל אריאל שרון אישרו בפומבי את היחסים של ישראל עם אזור כורדיסטן העיראקית.
נשיא כורדיסטן העיראקית, מסעוד ברזאני, ענה על שאלה בנוגע ליחסי כורדיסטן העיראקית-ישראל בעת ביקורו בכווית במאי 2006: "זה לא פשע לקיים יחסים עם ישראל, אם בגדאד תכונן יחסים דיפלומטיים עם ישראל, נוכל לפתוח קונסוליה בארביל".
ב-2014, בנאום שנשא בכנס המכון למחקרי ביטחון לאומי, ראש ממשלת ישראל בנימין נתניהו, תמך בהקמת מדינה כורדית עצמאית. הוא טען כי "הכורדים הם עם לוחם שהוכיח מחויבות פוליטית והוא ראוי לעצמאות מדינית".
בספטמבר 2017, ישראל הפכה למדינה הראשונה שתמכה בעצמאות הכורדים.

יחסים כלכליים

ב-2015 דווח כי בין מאי לאוגוסט יובאו לישראל 19 מיליון חביות נפט, גודל השקול ל-77% מצריכת הנפט הישראלית באותה תקופה.
בני דון-יחייא

בני דון-יחייא הוא עורך דין ישראלי המתמחה בדיני משפחה וירושה.

ביוגרפיה

נולד בתל אביב, בנם של לילי ושבתי דון-יחייא (דניאל). בילדותו התגורר בבית מגורי העיתונאים, בניין מגורים בשכונת יד אליהו בתל אביב. למד בבית ספר ביל"ו ובתיכון צייטלין. 
בצה"ל שימש ככתב בבטאונה של הרבנות הצבאית "מחניים". בוגר תואר ראשון במשפטים באוניברסיטת תל אביב. היה עורך ביטאון הסטודנטים.
אחרי השירות הצבאי הקים הוצאת ספרים בשם "הוצאת דון", והוציא לאור כ-40 ספרים.
מאז 1974 הוא חבר לשכת עורכי הדין. הוא מומחה לדיני משפחה, ירושה ועזבונות ונחשב לאחד מעורכי הדין המובילים בארץ בתחום. פרסם 9 ספרים בתחום עיסוקו, חלקם מקצועיים וחלקם הומוריסטיים. 
עו"ד בני דון יחייא מעביר סדנאות והרצאות על דיני משפחה ונושאים נוספים.
הוא מעלה מופע הומוריסטי, "טובים השניים", על זוגיות וחיי נישואין, וכן מופע בידורי מרגש על הומור יהודי – "צחוק הגורל".
הנחה תוכנית לענייני משפט בערוץ 10 ותוכנית ייעוץ למאזינים בקול ישראל. היה בעל טור לדיני משפחה ב-ynet והגיש פינות שונות בתחנות רדיו אזוריות. הוא מנהל את פורום דיני המשפחה ב"תפוז".
בשנת 1973 נישא לרחל, עורכת דין ומגשרת, חברת דירקטוריון חברת החשמל. בשנת 2009 התגרשו. הוא אב לחמישה ומתגורר בגבעת שמואל. בנו אורי דון-יחייא הוא עורך דין, העוסק אף הוא בדיני משפחה. בן אחר, הרב יונתן (יוני) דון יחייא הוא רב מושב הזורעים.
עדן גוריון

ביוגרפיה

עדן גוריון נולד וגדל בקיבוץ גבת שבעמק יזרעאל. לאחר שירות צבאי בחיל החימוש עבר להתגורר בתל אביב והחל מ-2005 הוא בוגר תואר ראשון בחוג לקולנוע וטלוויזיה של אוניברסיטת תל אביב, שם למד במגמת התסריטאות. בשנת 2005 הצטרף גוריון לאיגוד התסריטאים, בו הוא משמש החל משנת 2011 כחבר הנהלת האיגוד ונציג האיגוד בהנהלת האקדמיה הישראלית לקולנוע וטלוויזיה, בה הוא משמש החל משנת 2015 כיו"ר תחרות פרסי הטלוויזיה.

קריירה בטלוויזיה וקולנוע

בשנת 2004 היה עדן גוריון שותף לפיתוח תוכנית הבידור המצליחה הרצועה בערוץ ביפ. לאחר מכן עסק בפיתוח תוכניות קומיות וסדרות מערכונים עבור ערוץ 10 והחל משנת 2008 כתב פרקים לעונה השנייה והשלישית של סיטקום הילדים המובילים בערוץ לוגי בכיכובם של ליאת הר לב, אוולין הגואל וגיא לואל. בשנים שאחר כך עסק בפיתוח סדרות עבור YES, HOT וערוץ הילדים ובשנת 2011 צורף לצוות הכותבים בעונה הראשונה של גאליס בערוץ הילדים, בכיכובם של תובל שפיר, אליאנה תדהר ודניאל מורשת. עם הצלחתה הגדולה של הסדרה והחל מעונתה השנייה שימש בשנים 2012 ו-2013 כתסריטאי הראשי של גאליס לצד יוצרי הסדרה דוד דהן ועידו דרור.
בשנת 2012 זכה גוריון בפרס הראשון של פסטיבל אייקון TLV עבור התסריט לסרט "לא תישא", אשר קיבל מענק פיתוח תסריט מקרן הקולנוע הישראלי ויופק בקרוב למסכי הקולנוע. ב-2013 היה ממייסדי פורום מבקרי הקולנוע בישראל. ב-2014 שב לכתיבת גאליס והיה שותף לזכייתה בפרס "סדרת הילדים ונוער הטובה ביותר" בתחרות פרסי הטלוויזיה. החל מ-2018 משמש כתסריטאי בסדרת הנוער אילת (סדרת טלוויזיה) המשודרת בHOT 3.

פעילות פוליטית

בשנת 2010 הצטרף עדן גוריון למפלגת העבודה הישראלית והיה פעיל בכיר עבור ח"כ שלי יחימוביץ' בבחירות המקדימות לראשות המפלגה ב-2011, אז גברה על ח"כ עמיר פרץ, ח"כ יצחק הרצוג ועמרם מצנע ונבחרה ליו"ר המפלגה. ב-2012 נבחר כציר ועידת המפלגה ומונה לראש מטה המתנדבים של המפלגה, תפקיד אותו מילא גם במהלך הבחירות לכנסת התשע עשרה בינואר 2013. בבחירות המקדימות לראשות המפלגה בנובמבר 2013 שימש כראש מטה המתנדבים בקמפיין יו"ר המפלגה שלי יחימוביץ', אשר הסתיים בהפסדה לח"כ יצחק הרצוג. ב-2015 היה גוריון יועץ ופעיל בכיר בקמפיין ח"כ יחימוביץ' בבחירות המקדימות למועמדי המפלגה לכנסת, בהן הגיעה למקום הראשון (לאחר יו"ר המפלגה הרצוג ויו"ר התנועה ציפי לבני) וכן שימש כיועץ כתיבת המצע וסגן ראש מטה המתנדבים עבור המחנה הציוני במהלך הבחירות לכנסת העשרים. באותה שנה גם נבחר כציר הקונגרס הציוני העולמי מטעם מפלגת העבודה ושימש כראש מטה המתנדבים בקמפיין ראש עיריית ירוחם מיכאל ביטון לתפקיד יו"ר קק"ל, בו גבר ביטון על היו"ר המכהן אפרים שטנצלר אך הפסיד לח"כ דני עטר, שמונה לתפקיד. ב-2017 שימש שוב כראש מטה המתנדבים של שלי יחימוביץ' בבחירות לראשות הסתדרות העובדים הכללית החדשה ולאחר מכן, בפריימריס לראשות מפלגת העבודה, היה פעיל מרכזי עבור ח"כ עמר בר-לב בסיבוב הראשון ועבור אבי גבאי בסיבוב השני, שבסיומו ניצח גבאי את ח"כ עמיר פרץ ומונה ליו"ר המפלגה.
מאדאם דה גרפניי

פרנסואז ד'איסמבור ד'אפונקור, מאדאם דה גרפניי (בצרפתית: Françoise d'Issembourg d'Happoncourt, Madame de Graffigny‏; 11 בפברואר 1695–1758) הייתה אפיסטולרית שחיה בצרפת ונודעה ביכולת כתיבתה ברחבי אירופה. 
דה גרפניי נולדה בננסי שבדוכסות לוריין, כאחייניתו הקטנה של ז'ק קלו, פרנסואז ד'איסמבור ד'אפונקור. בינואר 1712 נישאה לפרנסואה הוגו דה גרפניי, ונפרדה ממנו בגלל יחסו האכזרי אליה בשנת 1723. שלושת ילדיהם מתו בינקותם. בשנת 1725 התאלמנה מבעלה. 
בסלון שלה ברחוב אנפר בפריס התארחו משוררים ופילוסופים, שזכו אף לכינוי "חבורת הנשמות היפות". עם המתארחים בסלון נמנו אנשים כהנו, נשיא הפרלמה בפריס, פונטנטל, הלווטיוס, לה הרפ, וואסנון, דני דידרו וידידיה הטובים וולטר ומאדאם דה שטלה (Madame du Châtelet). 
יומניה והתכתבויותיה הענפות (כולל 2,500 מכתבים הממלאים שלושה עשר כרכים) כוללים תיעוד מפורט של המבנה החברתי, הספרותי והפוליטי של צרפת במאה השמונה עשרה וכן תיעוד של הקנוניות והרכילות של התקופה. דה גרפניי לא עשתה כל מאמץ במכתביה להשיג סגנון ספרותי מסולסל וכתבה בשפה יומיומית, מה שהופך את מכתביה לתיעוד מרתק לא רק מבחינה היסטורית אלא גם מבחינה לשונית ולקסיגרפית.
ויקטור קמפבל

ויקטור לינדזיי ארבותנוט קמפבל (באנגלית: Victor Lindsay Arbuthnot Campbell ‏ 20 באוגוסט 1875 - 19 בנובמבר 1956) היה ימאי וחוקר ארצות בריטי נודע.

חייו

קמפבל נולד בברייטון, בנם של יו קמפבל ולוסי אלינור ארצ'ר.

תקועים באדמת ויקטוריה

לאחר ששבו אל כף אוונס ודיווחו לסקוט על מיקומו של אמונדסן, שונה שמה של קבוצת קמפבל, היא כונתה "הקבוצה הצפונית" וחזרה והפליגה צפונה וירדה לחוף במפרץ רוברטסון, סמוך לכף אדייר. הם בנו צריף וחרפו בכף אדייר אבל מחמת תנאי הקרח הימי, לא יכלו לבצע חלק גדול מן החקירות שנועדו להם לקיץ 1912. בינואר 1912 חזרה "טרה נובה" מניו זילנד והעבירה את קבוצת קמפבל, ריימונד פריסטלי, ג'ורג' מאריי לוויק ג. פ. אבוט, ה. דיקאסון ו-פ. ו. בראונינג אל מפרצוני אוונס, במרחק 400 ק"מ דרומית לכף אדייר ו-320 ק"מ צפונית-מערבית לכף אוונס. מכל מקום, הייתה להם אספקת מזחלות לשישה שבועות, בכוונה להשלים את העבודה הגאולוגית תוך כשבועיים. לאחר תום העבודה נשארו להם מנות צידה לעוד כארבעה שבועות. לא היה צפוי שהאונייה תיתקל בבעיות בבואה לאסוף אותם כפי שנקבע בפברואר, אבל ה"טרה נובה" לא יכלה להגיע אליהם בגלל מצבורי קרח כבדים. הקבוצה, שלא יכלה ליצור מגע עם ספינתה, נאלצה לחרוף שוב באנטראקטיקה. הם בנו להם מערת קרח על האי שלא יתואר, שם עשו את החורף בתנאים קשים ביותר, ואת מנות המזון הזעומות שלהם השלימו לעיתים רחוקות בקטילת כלב ים או פינגווינים. ב-30 בספטמבר 1912 יצאו לדרך אל כף אוונס, לשם הגיעו לבסוף ב-7 בנובמבר אחרי שחצו יותר מ-200 ק"מ על קרח ים. לאחר שנודע לו על מותו של סקוט עם כל קבוצת הקוטב, קיבל עליו קמפבל, כקצין הצי הבכיר הנותר, את הפיקוד על משלחת טרה נובה בשבועות האחרונים שלה.

השנים הבאות ועיטורי כבוד

במהלך מלחמת העולם הראשונה לחם קמפבל כמפקד בטליון דרייק בגליפולי ובדרדנלים, שם קיבל את אות השירות המצוין, בקרב יוטלנד ובפשיטה על צרברוגה על סיפון האונייה וורוויק בשנת 1918. קמפבל שירת בפטרול דובר והטביע צוללת על ידי נגיחתה, מבצע שעליו עוטר בפס נוסף לאות השירות המצוין. בנהמשך שירותו עם הצי המלכותי הגיע לדרגת קפטן. לאחר שהוציא לפועל שירות מיוחד בארכנגלסק, מונה לקצין מסדר האימפריה הבריטית (OBE). 
קמפבל היגר לניופאונדלנד ב-1922 ומת שם ב-1956.
Dear Jessie

רקע וכתיבה

השיר נכתב והופק על ידי מדונה עצמה ופטריק לאונרד ונכתב בהשארת בתו של לאונרד ג'סי. השיר לא שוחרר בכל העולם אלא במספר מדינות מוגבל כמו בריטניה, אוסטרליה ויפן. מבחינה מוזיקלית השיר עצמו הולחן יותר כשיר ערש לילדים ופחות שיר פופ וכולל מחרוזות סינתיסייזר ואקוסטיקה.  
בנוסף לכך, במהלך השיר חל שינוי חד ונשמע קטע של חצוצרות. מבחינה לירית השיר עצמו גם נכתב כשיר לילדים וכולל סיפורי פנטזיה על פילים ורודים משוטטים, ירחיים רוקדים ובתולות ים.

ביקורות והצלחה

עם שחרור השיר הוא זכה לביקורות מעורבות שכן מבקרים ציינו שמילות הפנטזיה שלו מוגזמות אך החמיאו ללחן. מבקרים אחרים השוו את השיר לשירים של הביטלס. 
השיר זכה להצלחה באירופה כאשר הגיע למקום ה-5 בבריטניה, למקום ה-3 באירלנד ולמקום ה-17 בספרד ובאופן כללי למקום ה-9 במצעד האירופאי אך השיר לא נכנס למצעד האמריקאי והקנדי ובאוסטרליה גם לא זכה להצלחה כאשר הגיע למקום ה-51 בלבד אף על פי ששם השיר כן שוחרר. גם בניו זילנד השיר לא נכנס למצעד של המדינה.

וידאו קליפ

הקליפ אשר צולם עבור השיר, הוא קליפ אנימציה ברובו בו רואים ילדה קטנה במיטה שמקיימת אינטראקציה עם דמויות פנטזיה. מדונה אינה מופיעה בקליפ אלא רק בתור אנימציה של טינקרבל, שנעשתה בעזרת עיצוב גרפי וטכניקות עיצוב מיוחדות שהיו באותה התקופה.
ארמצ'הו

ארמצ'הו (בגעז: አርማጭሆ) אזור היסטורי בצפון מערב אתיופיה הגובל במערבו בסודאן, בצפונו בנחל דרמה, בדרומו בנהר העטברה ובנחל גוונג ובמזרחו בווגרה. שטחו מחולק כיום בין הנפות ארמצ'הו המערבית, ארמצ'הו המזרחית, ארמצ'הו עלית וארמצה'ו תחתית. האזור שוכן בין 2,500 ל-500 מטרים מעל פני הים ובו יערות רבים.
אוכלוסיית האזור מורכבת ברובה מאמהרים ולצדם מיעוט כמנתי החיים בעיקר בדרום מזרח.
בארמצה'ו חייתה קהילה יהודית גדולה עד לפני עלייתה לישראל. במסורת האתיופית נחשב האזור לחלק משטחי גדעון. באזור היה נפוץ הכינוי כיילשה כלפי ביתא ישראל שהוא הלחם של הכינויים "כיילה" ו"פלאשה". במזרחו של האזור נמצא המחוז ההיסטורי ג'נפנקרה שבו שוכן מנזר הוֹהָארוֹאָה שהוא בין האתרים החשובים לביתא ישראל.
תומאס בליימי

ביוגרפיה

בליימי נולד ב-24 בינואר 1884, לריצ'רד, מהגר אנגלי שהיגר לאוסטרליה מקורנוול בשנת 1862, ולמרגרט. והיה בן שביעי מתוך עשרה.
בליימי למד בבית הספר של וואגה וואגה, שם השתתף בנבחרת הפוטבול האוסטרלי והיה חבר בתנועת נוער של הצבא האוסטרלי. הוא עבר לתיכון וואגה וואגה בגיל 13, והנהיג את תנועת הנוער במשך שנתיים.
בליימי החל את חיי הקריירה שלו ב-1899 כמורה בבית ספר באגם אלברט. בנובמבר 1906 התגייס בליימי לצבא האוסטרלי, וב-8 בספטמבר 1909 הוא התחתן עם קרוליין מילארד, ממנה נולדו לו שני בנים.
בשנת 1910 הוא הועלה לדרגת קפטן, ובשנת 1911 היה לאוסטרלי הראשון שהתקבל ללימודים במכללה הצבאית הבריטית. בשנת 1912 הוא נסע לאימונים בהודו הבריטית, ובמאי 1914 הוא נסע לבריטניה, שם הצטרף לרגימנט משמר הדרגונים ה-4 האירי המלכותי. זמן קצר לאחר מכן הוא הועבר לדיוויזיה ה-43 (וסקס), וב-1 ביולי אותה שנה הוא הועלה לדרגת מייג'ור.
ינאי ישראלי

ינאי ישראלי (נולד ב-1981 במושב כפר שמואל) הוא משורר ישראלי.

ביוגרפיה

ישראלי למד בתיכון ע"ש הרצוג ביישוב בית חשמונאי.
ישראלי הוא בוגר כיתת השירה של הליקון לשנת 2005, והחל משנת 2004 התפרסמו שיריו בכתבי עת שונים, ביניהם עתון 77, מאזנים, הליקון, דקה, המאוורר, וכן במוסף הספרות של מעריב והארץ. ב-2007 ראה אור ספרו הראשון, "מות מטע האגס", בסדרת "ריתמוס לשירה" של הוצאת הקיבוץ המאוחד.
בקיץ 2015 שירו "איש מחזיק פלאפון" נכלל בבחינת הבגרות בספרות בפרק החובה "שיר שלא נלמד".
ביטוח רכב

ביטוח רכב הוא מכלול סוגי ביטוח של כלי רכב.

המאגר הישראלי לביטוח רכב

עקב התנגשות בין הוראת החוק בישראל לפיה על כל משתמש או בעל רכב מנועי להחזיק פוליסת ביטוח לרכב, לבין המצב בפועל שבו חברות הביטוח אינן מחויבות לבטח כל אדם הפונה אליהן בתעריפים המקובלים, התעורר צורך במתן מענה שיגשר על הפער. בעבר ניתן לכך מענה באמצעות ביטוח משותף של ה"מאגר הישראלי לביטוח רכב חובה ליד איגוד חברות הביטוח בישראל" שלקחו בו חלק כל המבטחים בביטוח רכב חובה בישראל. במסגרת הרפורמה בביטוח הרכב (תקנות ביטוח רכב מנועי (2001) ), החל מינואר 2002 הטיפול בביטוח השיורי עבר לתאגיד שייסדו החברות המבטחות בישראל, ששמו "התאגיד המנהל של המאגר לביטוח רכב חובה ("הפול") בע"מ".
התאגיד מבטח בעלי רכב ונהגים שחברות הביטוח אינן מבטחות לפי תעריפים רגילים, בין אם מדובר ברכבים דו-גלגליים, נהגים עם עבר של תאונות דרכים או עבירות תעבורה או בשל מדיניות החברות (כגון ביטוח רכב לתקופה קצרה משנה, כגון השכרת רכב או רכב שאינו נמצא בשימוש). חלקן של חברות הביטוח במאגר נקבע מדי שנה בהתאם לחלקה של כל חברה בסך הפרמיות רכב חובה באותה שנת חיתום.

חקיקה ופסיקה


חוק פיצויים לנפגעי תאונות דרכים כולל סעיפים המסדירים את ביטוח החובה לרכב. ביטוח צד' ג' וביטוח מקיף מוסדרים, בין היתר, בחוק חוזה הביטוח, תשמ"א-1981. 
הפסיקה הישראלית ביטלה סייגים רבים שנקבעו בחוזה הביטוח: נפסק כי נהגים שלא עמדו בהתניות 'מִשְנִיוֹת' של "ביטוח חובה" (כגון הרכבת משקפיים, או אי-חידוש רישיון פחות משנה) יזכו בכל זאת לכיסוי ביטוחי מלא. 
ביחס להגבלת גיל (כאשר בפוליסה נקבע גיל 30 ומעלה ובזמן התאונה היה באופן חד פעמי נהג צעיר) נפסק בדעת הרוב שאין תוקף להגבלה והנהג הצעיר יזכה לכיסוי ביטוחי מלא. יהודה יפרח מבקר את מגמה זו בפסיקה, בנימוק שהיא עלולה להכניס לסחרור את ענף ביטוחי הרכב, וצפויה לגרום להתייקרות כלל הפוליסות.
אברהם רונן (ארכאולוג)

אברהם רונן (1935 - 15 בדצמבר 2018)  היה ארכאולוג ישראלי, פרופסור אמריטוס בחוג לארכאולוגיה באוניברסיטת חיפה. מומחה לארכאולוגיה פרה-היסטורית.

ביוגרפיה

רונן נולד בירושלים בשנת 1935. הוא למד ארכאולוגיה באוניברסיטה העברית בירושלים ובצרפת. עם חזרתו לארץ החל ללמד באוניברסיטת חיפה. בשנת 1975 הקים את המכון לארכאולוגיה ע"ש זינמן באוניברסיטת חיפה.
הוא ניהל הסקר הארכאולוגי של אזור הכרמל יחד עם יעקב עולמי בין השנים 1964 ל-1968.
בין השנים 1965 - 1970 חפר במערת ספונים. חפירות אלה העלו ממצאים מהתקופות הפרהיסטוריות הבאות: מוסטרית, כבארית, נאטופית, נאוליתית וכלקוליתית. בנוסף נמצאו גם ממצאים המעידים על שימוש שנעשה במערה גם בתקופות היסטוריות.
תורת שטורם-ליוביל

במתמטיקה, תורת שטורם-ליוביל עוסקת בחקר משוואות דיפרנציאליות מסוימות ומציאת התנאים שבהם יש להן פתרון ששונה מהפתרון הטריוואלי, . לתורה שימושים רבים במתמטיקה שימושית ובתורת המשוואות הדיפרנציאליות החלקיות.

תיאור

תורת שטורם-ליוביל (על שם המתמטיקאים שארל שטורם וז'וזף ליוביל) עוסקת בחקר משוואות דיפרנציאליות מהצורה
 
כאשר  הוא פרמטר, המהווה ערך עצמי של אופרטור גזירה הרמיטי מעל מרחב פונקציות שמוגדר על ידי תנאי הקצה, וכל פתרון למשוואה הוא פונקציה עצמית. תנאי ההרמיטיות מבטיח שהערכים העצמיים הם ממשיים.
במקרה שהמשוואה מוגדרת בקטע ממשי סגור  ותנאי השפה הוא מהצורה  וכן  (כאשר אולי ), מובטח קיום סדרה של ערכים עצמיים שלכל אחד מהם פונקציה עצמית מתאימה יחידה, וכן אוסף פונקציות זה מהווה בסיס אורתוגונלי למרחב כל הפונקציות הרציפות על .

משוואת שרדינגר

דוגמה לפתרון משוואה דיפרנציאלית חלקית בשיטת שטורם-ליוביל ניתן למצוא בערך משוואת שרדינגר. כדי להבין את הסימונים מומלץ לעיין גם במאמר על סימון דיראק.
כיסא אדירונדק

כיסא אדירונדק (באנגלית: Adirondack chair) המכונה גם כיסא מסקוקה (Muskoka chair - על שמה של העיר מסקוקה שבפרובינציית אונטריו בקנדה) הוא כיסא עשוי עץ המשמש לרוב בגינות ובשטחי חוץ.

היסטוריה

הכיסא עוצב על ידי תומאס לי (Thomas Lee) בשנת 1903. לי נפש בווסטפורט שבמדינת ניו יורק בהרי האדירונדק, ועיצב את הכיסא עבור בית הנופש שלו. הכיסא המקורי היה עשוי 11 חתיכות עץ, שנחתכו מלוח עץ אחד. לכיסא משענת ניצבת, ומשענות ידיים רחבות - שני מאפיינים אלה היו למאפייני ההיכר של הכיסא, והיוו הסיבה לנוחות הישיבה בו על אף העדר הריפוד. משענות הידיים מאפשרות הצבת משקאות או ספרים ומייתרות את הצורך בשולחנות בסמוך לכיסא.
לי פנה לנגר הארי באנל (Harry Bunnell) וביקש שייצר עבורו את הכיסאות. באנל החל לייצר את הכיסאות באופן מסחרי ומכר אותם לנופשים שהגיעו לווסטפורט. בשל הצלחת הכיסא רשם באנל פטנט על הכיסא בשנת 1905. בתקופה זו נודעו הכיסאות בשם "כיסאות וסטפורט" על שם העיר בה יוצרו לראשונה. במהרה זכה הכיסא לפופולריות רבה, והשימוש בו נפוץ בכל אתרי הנופש באזור הרי האדירונדק - ומכאן שמו כיום. בשנות ה-20 של המאה ה-20 הפך הכיסא פופולרי גם באזור מסקוקה שבפרובינציית אונטריו הסמוכה.
כיסא האדירנדוק היה השראה ל"כיסא אדום וכחול" בעיצובו של חריט ריטפלד - כיסא שהפך לאחד מסמליה של תנועת דה סטייל ההולנדית.
כיום משמשים כיסאות אלה באתרי נופש בשל עמידותם לתנאי הטבע, וכן במרפסות בתי קפה (בשל משענות הידיים הרחבות המאפשרות הנחת מזון ומשקאות עליהם).
שריל היינס

ביוגרפיה

היינס נולדה במיאמי ביץ', פלורידה לג'יימס ורוזמרי היינס, וגדלה בטלהסי שבקליפורניה, שם הייתה חברה בתיאטרון השחקנים הצעירים לאורך כל שנותיה בתיכון. היינס למדה גם במרכז הטכני בעיר ובקולג' הקהילתי של טלהסי. היא גדלה וחונכה כקתולית ויש לה שני אחים ואחות. היא למדה באוניברסיטת מערב וירג'יניה ואוניברסיטת המדינה של פלורידה לפני שסיימה את לימודיה בהצטיינות באוניברסיטת מרכז פלורידה.  
תחילה היא עבדה כמלצרית, כתבת בטלוויזיה ובמוקד טלפוני. היא עברה להוליווד על מנת לפתח קריירת משחק, ושימשה כעוזרת האישית של רוב ריינר.
היינס ידועה גם כשחקנית פוקר חובבת עם זכיות בהיקף של 50,000 $ סך הכל.

קריירה

ב-2000 החלה לשחק בקומדיית המצבים "תרגיע" בתפקיד אשתו של לארי דייוויד, ועל תפקידה קיבלה שתי מועמדויות לפרס אמי לשחקנית משנה בסדרה קומית לשנים 2003 ו-2006. 
ב-2002 הופיעה בפרק של "כולם אוהבים את ריימונד". ב-2004 דיבבה בסדרת האנימציה "אב הגאווה" ברשת NBC. ב-2005 שיחקה בקומדיה "כלה להשגה" לצד הת'ר גראהם.  
ב-2006 היא שיחקה את אחותו של ד"ר קוקס בסדרה "סקראבס". ושיחקה בסרטים הקומיים "הרעיונות המגניבים של ביקפורד שמקלר" ו-"ראש בראש עם משפחת שטיין" לצד ג'רמי פיבן. 
ב-2008 שיחקה בקומדיה "החדר של בארט" לצד אשלי בנסון. ב-2009 שיחקה בתפקיד הראשי בסדרה הקומית "באימהיות" לצד השחקנית מייגן מולאלי. 
בשנת 2010 היא שיחקה בעונה הרביעית של סדרת הדרמה "אחים ואחיות" בתפקיד מנהלת קמפיין פוליטי.
ב-2016 השתתפה בסרט "מר תשע נשמות", ודיבבה בסדרת אנימציה של FOX "בנו של זורן". ב-2017 השתתפה בסרט הקומדיה "אמהות רעות 2: לשרוד את החג", ובסרט "וילסון" לצדם של וודי הרלסון ולורה דרן. באותה שנה שבה לגלם את דמותה של שריל דיוויד בסדרה זוכת פרס גלובוס הזהב "תרגיע", לעונה תשיעית לאחר כ-6 שנים שירדה מהשידור.

בימוי והפקה

בשנת 2006 ביימה פרק מתוך הסדרה "נשות הקמפוס", ששודרה אז ברשת הטלוויזיה Oxygen. היינס גם הפיקה שלושה פרקים מתוך העונה השנייה. 
בשנת 2009 ביימה את סרטה הקולנועי הראשון "עד שתאהב אותי", בו כיכבו מג ראיין, טימותי האטון, קריסטן בל וג'סטין לונג.

חיים אישיים

היינס התחתנה עם פול יאנג, מייסד חברת הניהול Principato-Young, ב-30 בדצמבר 2002. בתם קת'רין רוז יאנג נולדה ב-8 במרץ 2004. ב-20 ביולי 2010 הגישו היינס ויאנג בקשה לגירושין לאחר כמעט שמונה שנות נישואין. 
כשנולד להיינס אחיין עם שיתוק מוחין, היינס יצרה קשר עם הארגון "United Cerebral Palsy" לקבלת תשובות ומשאבים. עם הזמן, היא התחברה עם הארגון וניצלה את מעמדה כדי לעזור להעלות את המודעות שלהם. היינס מכהנת בדירקטוריון הנאמנים של הארגון. היינס ומשפחתה זכו בסכום של 25,000 דולר עבור UCP בשעשועון "טוטו משפחתי", בפרק ששודר ב-12 ביולי 2015. 
בדצמבר 2011 החלה היינס לצאת עם העורך דין והפעיל החברתי רוברט פ. קנדי הבן, אחיינו של נשיא ארצות הברית ג'ון פיצג'רלד קנדי. הם הודיעו על אירוסיהם בסוף חודש אפריל 2014, ונישאו ב-2 באוגוסט 2014.
התזמורת הממלכתית של בוואריה

התזמורת הממלכתית של בוואריה (בגרמנית: Bayerisches Staatsorchester, באנגלית: Bavarian State Orchestra), היא התזמורת של האופרה הממלכתית של בוואריה.
התזמורת, שנוסדה בזמנו של לודוויג זנפל והתמחתה במוזיקת קודש, הייתה בין הטובות ביותר באירופה כבר בתקופתו של אורלנדו לאסוס. בשנת 1651 הגיעה האופרה האיטלקית למינכן. משנת 1652 ואילך נקראה בשם "תזמורת החצר", עד שבשנת 1918 קיבלה את שמה הנוכחי. תולדות התזמורת הבווארית כרוכות במידה רבה באלה של האופרה הממלכתית של בוואריה.
התזמורת קיימה קשר ארוך ומוצלח עם המנצח קרלוס קלייבר, אם כי הוא לא כיהן מעולם כמנהלה המוזיקלי. מאז 1998 היה זובין מהטה המנהל המוזיקלי של האופרה הממלכתית ושל התזמורת הממלכתית של בוואריה. בין השנים 2006 - 2013 שימש בתפקיד המנהל המוזיקלי קנט נאגנו ובשנת 2013 החליף אותו בתפקיד קיריל פטרנקו. 
התזמורת הממלכתית של בוואריה היא אחת משלוש תזמורות גדולות במינכן, יחד עם תזמורת רדיו בוואריה והתזמורת הפילהרמונית של בוואריה.
אוון פיטרס

ביוגרפיה

פיטרס נולד בסנט לואיס, מיזורי שבארצות הברית למשפחה נוצרית-קתולית. הוא בנם של ג'ולי ופיל פיטרס, סגן נשיא הנהלת קרן צ'ארלס סטיוארט מוט.

קריירת משחק

הוא התבלט כבר מנערותו, ונבחר לגלם את אדם בסרט "Clipping Adam" לאחר האודישן השני, בתפקיד שהעניק לו את פרס תגלית השנה של גילדת שחקני המסך מטעם פסטיבל הסרטים הבינלאומי של סנט לואיס ובשלל פסטיבלים שונים.
במשך שנים הופיע פיטרס בפרסומות לטלוויזיה והשתתף בסדרות טלוויזיה בודדות ובסרטים שונים. 
בשנת 2004 שיחק למספר פרקים בסדרת הטלוויזיה "תקועים בזמן" בכיכובו של רביב אולמן. בקולנוע שיחק בסרט "לעולם אל תיכנע" (2008) לצד קאם ג'יגנדה, ובסרט ההמשך "לעולם אל תיכנע 2" משנת 2011.

אימה אמריקאית

הפריצה הגדולה שלו הגיעה בשנת 2011, לאחר שלוהק לתפקיד הפסיכופת טייט לנגדון בעונה הראשונה של סדרת הטלוויזיה "אימה אמריקאית". הוא אף כיכב שנה לאחר מכן בעונה השנייה של הסדרה "אימה אמריקאית: המוסד הסגור", כקיט ווקר, מי שהואשם בטעות ברצח רעייתו. הוא לוהק גם לעונה השלישית של הסדרה "אימה אמריקאית: הכישוף", כקייל ספנסר, מושא אהבתה של זואי בנסון שמגלמת טאיסה פרמיגה. פיטרס המשיך להיות חלק מהקאסט של הקבוע של הסדרה גם בעונה הרביעית "אימה אמריקאית: פריק שואו" שם הוא מגלם את דמותו של ג'ימי דרלינג המכונה לובסטר בוי בשל ידיו הגדומות המזכירות צבתות של לובסטר ובעונה החמישית של הסדרה "אימה אמריקאית: המלון", שם גילם את ג'יימס מארץ', רוח רפאים של רוצח סדרתי ובעל המלון "קורטז". שיחק גם בעונה השישית "אימה אמריקאית: רואנוק" שעלתה בספטמבר 2016 כרורי מונהאן, ובעונה השביעית והאחרונה "אימה אמריקאית: הכת" כקאי אנדרסון, לצידה של בילי לורד, שחקנית חדשה בקאסט.

לאחר אימה אמריקאית

בשנת 2013 שיחק בסרט "עולם המבוגרים" לצד אמה רוברטס וג'ון קיוזאק. בהמשך 2013 השתתף בסרט "אקס-מן: העתיד שהיה" בו גילם את דמותו של קוויקסילבר האלטר-אגו של פיטר מקסימוף. הוא שב לתפקיד זה גם בסרט "אקס מן: אפוקליפסה" בשנת 2016, ובהמשכו "אקס-מן: הפניקס האפלה" בשנת 2019. בשנת 2015 שיחק במותחן העל-טבעי "אפקט לזרוס" לצידה של אוליביה ויילד.

חייו האישיים

ב-2012 החל פיטרס לצאת עם השחקנית אמה רוברטס. השניים התארסו בינואר 2014 במהלך צילומים משותפים לעונה השלישית של הסדרה "אימה אמריקאית: הכישוף", במאי 2015 הודיעו רשמית על פרידה. באוקטובר 2016 הכריזו הזוג על חזרתם.
K-12

מבנה מערכת החינוך האמריקאית

מבנה מערכת החינוך בארצות הברית עוקב אחר דפוס דומה לזה שבמערכות חינוך דומות: חינוך לגיל רך (בדרך כלל מתחיל בגיל 4 ויימשך כשנתיים) ואחריו בית ספר יסודי (Elementary School), חטיבת ביניים (Middle School) ובית ספר תיכון (High School). 
לאחר סיום שתים-עשרה שנות לימוד. תלמידים יכולים להמשיך את השכלתם האקדמית בקולגים ובאוניברסיטאות המציעות שש רמות שונות של תארים והסמכות. הטבלה הבאה מציגה את השלבים השונים במערכת החינוך האמריקאית החל מגן הילדים ועד לשלבים השונים במערכת ההשכלה הגבוהה.

שימוש

המנח בדרך כלל מופיע כתיאור סגמנטים במערכת החינוך והכוונה למוצרים או סקטורים המתייחסים למערכת החינוך הפורמלית 
לעיתים יעשה שימוש גם בצירוף PK-12) pre kindergarten) המתאר מסגרות חינוכיות הקודמות לכניסה לגן בגיל ארבע.  
לעיתים יופיע הצרוף K-13, K-14  וכו', במקרים אלו הכוונה לשנות חינוך הכוללות בתוכן גם ספירה של שנות הקולג. K-16 מתייחס לשנות הלימוד בגן, בית ספר יסודי, חטיבת ביניים, בית ספר תיכון וארבע שנות קולג

מבנה מערכת החינוך בישראל

אפשר לחלק את מערכת החינוך בישראל לארבעה שלבי חינוך (או דרגי חינוך) עיקריים, לפי גיל
התלמידים:
.א חינוך קדם-יסודי: שלב טרום-חובה וטרום-טרום-חובה – בני שלוש-ארבע; שלב גן חובה – בני
חמש.
.ב חינוך יסודי: כיתות א'-ו', בני 11-6 (זוהי החלוקה הרווחת), או כיתות א'-ח', בני 13-6.
ג חינוך על-יסודי: חטיבת ביניים: כיתות ז'-ט', בני 14-12, וחטיבה עליונה: כיתות י'-י"ב, בני
17-15 3 ; או תיכון לכיתות ז -' י"ב, בני 17-12; או תיכון לכיתות ט'-י"ב, בני 17-14.
.ד לימודים על-תיכוניים ואקדמיים – בני 18 ומעלה.
חלוקה זו היא החלוקה הראשית, אך בכל רמת חינוך יש מגוון מסגרות אפשריות, שבחלקן צירוף של שני
שלבים ובחלקן פיצול של כל שלב. יש בתי-ספר בחינוך היסודי שיש בהם כיתות גן עד ו', א'-ח' או א'-ט',
חטיבות צעירות של גן עד א' וגן עד ב', בתי-ספר על-יסודיים לכיתות ט'-י"ב, י'-י"ב, ז'-י"ג, ז'-י"ד ועוד.